“ออสเตรเลีย” ไฟเขียวนำเข้า “เป็ดปรุงสุกไทย” ราว 1.2 พันตันต่อปี ดีเดย์ มิ.ย.66
ออสเตรเลีย เปิดตลาด “เป็ดปรุงสุก” จากไทย คาดส่งออกได้ 1,200 ตัน/ปี มูลค่า 400 ล้านบาท เริ่ม มิ.ย. นี้ แลกต้องนำเข้าผลอะโวคาโดสด ยกระดับความร่วมมือด้านสินค้าเกษตรของทั้งสองประเทศ 
ไทยเฮ! ออสเตรเลียเปิดตลาดให้ส่งออก “เป็ดปรุงสุก” ราว 1,200 ตัน/ปี มูลค่า 400 ล้านบาท
12 พ.ค. 2566

นายสัตวแพทย์สมชวน รัตนมังคลานนท์ อธิบดีกรมปศุสัตว์ นายระพีภัทร์ จันทรศรีวงศ์ อธิบดีกรมวิชาการเกษตร และนางสาวปิยะนุช ทิพยวัฒน์ รองเลขาธิการสำนักงานมาตรฐานสินค้าเกษตรและอาหารแห่งชาติ พร้อมด้วย นางสาวแอมเบอร์ พาร์ ที่ปรึกษาด้านการเกษตร สถานเอกอัครราชทูตเครือรัฐออสเตรเลียประจำประเทศไทย ซึ่งเป็นผู้แทนกระทรวงเกษตร ประมง และป่าไม้ แห่งออสเตรเลีย ได้เข้าร่วมพิธีส่งเสริม ความร่วมมือด้านสินค้าเกษตรระหว่างไทยและออสเตรเลีย ชนิดสินค้าเป็ดปรุงสุกของไทยและอะโวคาโดของออสเตรเลีย
อธิบดีกรมปศุสัตว์ กล่าวว่า เป็นที่น่ายินดีอย่างยิ่งที่กระบวนการด้านเทคนิคเพื่อจัดทำเงื่อนไขการนำเข้าของทั้งสองสินค้าได้เสร็จสิ้นแล้ว เนื่องจาก กระทรวงเกษตรและสหกรณ์ของไทย ได้เข้าร่วมการประชุมคณะทำงานร่วม ด้านการเกษตรออสเตรเลีย-ไทย ครั้งที่ 22 เพื่อยกระดับความสัมพันธ์ไทย-ออสเตรเลีย ไปสู่การเป็นหุ้นส่วนทาง ยุทธศาสตร์ ทั้งสองฝ่ายได้ตกลงและเน้นย้ำถึงการปฏิบัติตามข้อตกลงเขตการค้าเสรีไทย-ออสเตรเลีย (TAFTA) โดยไทยและออสเตรเลียจะเสริมสร้างความร่วมมือด้านการเกษตร รวมถึงด้านการค้า การแลกเปลี่ยนนโยบาย และกิจกรรม ความร่วมมือทางวิชาการต่างๆ
สำหรับในพิธีฯ ครั้งนี้ ที่ปรึกษาด้านการเกษตร สถานเอกอัครราชทูตออสเตรเลียประจำประเทศไทย ได้เป็นผู้แทนของกระทรวงเกษตร ประมง และป่าไม้แห่งเครือรัฐออสเตรเลีย ส่งมอบจดหมายทางการ จากกระทรวงเกษตร ประมง และป่าไม้แห่งออสเตรเลียให้แก่อธิบดีกรมปศุสัตว์ของไทย
โดยจดหมายนี้เป็นจดหมายที่สรุปข้อตกลงเกี่ยวกับใบรับรองสุขภาพสัตว์ เพื่อการนำเข้าผลิตภัณฑ์เป็ดปรุงสุกจากประเทศไทยเข้าสู่เครือรัฐออสเตรเลีย ถือเป็นการยอมรับคุณภาพมาตรฐานการผลิตเป็ดปรุงสุกของไทย หลังจากนั้นทางออสเตรเลียจะนำข้อมูลเงื่อนไขการนำเข้าเป็ดปรุงสุกของไทยเข้าสู่ระบบข้อมูล (BICON) จะส่งผลให้เป็ดปรุงสุกไทยสามารถส่งออกได้ภายในเดือนมิถุนายน โดยคาดว่าสามารถส่งออกได้ปริมาณ 1,200 ตัน/ปี มูลค่า 400 ล้านบาท